Diari Oficial de la Generalitat Valenciana


Sumari del DOGV 6774, del 15-05-2012 (2012/4464)

RESOLUCIÓ 118/2012, de 25 d'abril, de l'Alcaldia, per la qual es crea el fitxer de videovigilància de l'Ajuntament de l'Alcora.
-------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2012/04/25/118/dof/vci/html**

### Dades del document

Número de DOGV
:   6774

Data del DOGV
:   15-05-2012

Secció del DOGV
:   I. DISPOSICIONS GENERALS

Número del document
:   2012/4464


Data del document
:   25-04-2012

Organisme emissor
:   Ajuntament de l'Alcora

Tipus de document
:   Resolució

Descriptors 

:   * Alcora, l'
    * dades personals
    * base de dades
    * legislació
    * administració local
    * videocomunicación

RESOLUCIÓ 118/2012, de 25 d'abril, de l'Alcaldia, per la qual es crea el fitxer de videovigilància de l'Ajuntament de l'Alcora. [2012/4464]  
Merche Mallol Gil, alcaldessa presidenta de l'Ajuntament de l'Alcora, fent ús de les facultats conferides per l'article 21 de la Llei Reguladora de les Bases del Règim Local.  
Vista la Llei Orgànica 15/1999, de 13 de desembre, de Protecció de Dades de Caràcter Personal (BOE núm. 298, de 14.12.1999), que establix un conjunt de mesures per a garantir i protegir el dret fonamental a l'honor, la intimitat familiar i personal i a la pròpia imatge, contemplat en la Constitució espanyola en el seu article 18, aplicable tant als fitxers informatitzats com als manuals estructurats que continguen dades de caràcter personal.  
Considerant que és responsabilitat de les administracions públiques el concernent a la creació o supressió de fitxers de dades de caràcter personal que usen en l'exercici de les seues funcions.  
Vist que l'article 20 de la Llei Orgànica 15/1999, de 13 de desembre, i en els articles 53, 54 i 55 del Reglament de Desplegament de l'esmentada llei orgànica, aprovat pel Reial Decret 1720/2007, de 21 de desembre (BOE núm. 17, de 19.01.2008), s'establix la forma i contingut de la disposició o acord de creació, modificació o supressió de fitxers, la necessitat de la publicació en el Butlletí Oficial de l'Estat o en el diari oficial corresponent, així com la manera en què es procedirà a la notificació de fitxers en el Registre General de Protecció de Dades i a la seua inscripció en el mateix registre.  
Resultant que ja estan en funcionament les noves dependències de la policia local situades a l'edifici de l'Ajuntament.  
Vist l'informe de l'inspector en cap de la policia local.  
Considerant que, per motius de seguretat, resulta convenient la creació d'un fitxer de videovigilància que controle l'accés i el perímetre de la instal·lació municipal així com les dependències de la policia local.  
  
Per quant antecedix, per la present, fent ús de les facultats que m'atribuïx la legislació vigent en matèria de règim local, resolc:  
  
  
Primer  
Aprovar la creació, regulació i inscripció d'un fitxer de videovigilància per a l'edifici de l'Ajuntament de l'Alcora on es troben situades les dependències de la policia local, que continga dades de caràcter personal (identificatius, imatges), per a controlar l'accés a les esmentades instal·lacions, per mitjà de la gravació d'imatges a través de càmera de vídeo, de les persones que es troben en el perímetre de l'edifici i accessos, per motius de seguretat, en els termes i condicions fixats en la Llei Orgànica 15/1999, de 13 de desembre, de Protecció de Dades de Caràcter Personal.  
  
Segon  
El responsable del fitxer serà l'Ajuntament de l'Alcora, a través del Departament de Policia Local, el qual adoptarà les mesures tècniques i organitzatives que resulten necessàries per a assegurar que les dades de caràcter personal existents s'usen per a les finalitats per a les quals van ser recollides, així com les mesures conduents a fer efectives les altres garanties, obligacions i drets reconeguts en la Llei Orgànica 15/1999, de 13 de desembre, de Protecció de Dades de Caràcter Personal, i en les altres normes vigents.  
  
Tercer  
Les dades de caràcter personal només podran ser comunicades a tercers per al compliment de les finalitats directament relacionades amb les funcions legítimes del cedent i del cessionari amb el consentiment previ de l'interessat. No serà necessari el dit consentiment en els supòsits recollits en els articles 11.2 i 21.1 de la Llei Orgànica 15/1999 de 13 de desembre, de Protecció de Dades de Caràcter Personal. Els responsables dels fitxers, en relació amb la cessió que s'autoritze, hauran d'advertir els cessionaris que hauran de destinar-los a les finalitats per a les quals se cedixen, d'acord amb el que preveu l'article 11.5 en relació amb el 4.2 de la referida llei orgànica.  
  
Quart  
Les persones afectades pel fitxer mencionat podran exercir els seus drets d'accés, rectificació i cancel·lació de dades, quan procedisca, a l'Ajuntament de l'Alcora.  
  
Quint  
Publicar la present resolució en el Diari Oficial de la Comunitat Valenciana i notificar, en el termini de 30 dies des de la publicació, a l'Agència Espanyola de Protecció de dades, per a la seua inscripció en el Registre General de Protecció de Dades, en compliment del que establix l'article 39.2 de la Llei Orgànica 15/1999.  
  
  
ANNEX  
  
Fitxer de nova creació: videovigilància de l'edifici de l'Ajuntament de l'Alcora.  
  
A) Òrgan, ens o autoritat administrativa responsable del fitxer: Ajuntament de l'Alcora, a través del Departament de Policia Local.  
  
B) Òrgan, servei o unitat davant el qual s'hauran d'exercitar els drets d'accés, rectificació, cancel·lació i oposició: Ajuntament de l'Alcora.  
  
C) Nom i descripció del fitxer que es crea: videovigilància de l'edifici de l'Ajuntament de l'Alcora. Seguretat i control d'accessos a l'edifici.  
D) Caràcter informatitzat o manual estructurat del fitxer: automatitzat.  
E) Emmagatzematge: disc dur SATA de 80 Gbytes.  
F) Sistema d'informació a que pertany el fitxer: autònom del DVR.  
G) Mesures de seguretat: nivell bàsic.  
H)Tipus de dades de caràcter personal que s'inclouran en el fitxer: identificatius (imatge), format MPEG4 o MPG4.  
I) Descripció detallada de la finalitat del fitxer i els usos previstos del mateix: disposició de les imatges de les persones físiques que es troben en el perímetre i accessos a l'edifici de l'Ajuntament i policia local per motius de seguretat.  
J) Individus o col·lectius sobre els quals es pretén obtindre dades o que resulten obligats a subministrar-los: persones que es troben en el perímetre i accessos de l'edifici de l'Ajuntament.  
K) Procedència, procediment i suport de recollida de dades: interessat o representant legal. Procediment: gravació d'imatges per mitjà de càmeres de vídeo.  
L) Cessions de dades de caràcter personal: òrgans competents de l'administració amb competència judicial en l'exercici de les funcions que tenen atribuïdes, en virtut del que establix l'article 11.2.d de la Llei Orgànica 15/1999, de 13 de desembre, de Protecció de Dades de Caràcter Personal.  
  
L'Alcora, 25 d'abril de 2012.- L'alcaldessa: Mª Mercedes Mallol Gil. El secretari general accidental: Juan Carlos Morilla Cantarero.


Còpia Permalink ELI